L-Italja fi stat "Marxist" minħabba l-Covid-19 Intervista esklussiva ma' Taljana li qiegħda tgħix f'biżgħa u dwejjaq… Multi u anke ħabs għal min jinqabad barra mingħajr permess Lorena Ciccioni, Taljana li proprjament kienet ġiet Malta biex ikollha għixien aħjar, kellha tirritorna f'art twelidha biex tkun viċin il-ġenituri anzjani tagħha fiż-żmien inċert tal-pandemija tal-Covid-19. Inewsmalta għamel kuntatt magħha f'Ruma, fejn iddeskriviet sitwazzjoni tal-biki mhux biss għat-telf ta' eluf ta' ħajjiet u impjiegi, iżda agħar minnhekk huma l-miżuri iebsa wisq meħuda mill-gvern li qegħdin iwassluu biex il-poplu Taljan iħossu taħt stat "marxist". B'dieqa kbira Lorena qalet li fl-Italja bħalissa qiegħed ikollhom aktar imwiet milli kien ikollhom lura f'Marzu u li l-isptarijiet huma mimlija sal-massimu tant li l-awtoritajiet qegħdin jiddiskutu jekk jibdewx jużaw il-lukandi bħala sptarijiet tal-Covid-19. L-estremità li biha l-Covid-19 għarraq lill-poplu Taljan hija tal-biżgħa fejn għal din il-mara, kien ikun ħafna aħjar kieku s-sena 2020 qatt ma għexitha. Ciccioni qatt ma mmaġinat li f'għomorha se tara dak li qiegħed jiġri barra l-ħġieġ tal-gallerija tagħha li tant tqatta' ħin tittawwal minnu, b'tama li xi darba din il-ħolma kerha għan-nies tagħha u għall-umanità kollha, tiġi fit-tmiemha. "L-anġlu tal-mewt fuqna" L-Italja hija wieħed mill-aktar pajjiżi Ewropej milquta ħażin mill-Covid-19 bi kważi 1.5 miljun infezzjonijiet u aktar minn 50,000 persuna mejta. Ix-xena tat-trakkijiet tal-armata jġorru l-kadavri vittmi ta' dan il-virus bil-lejl, żgur li se tibqa' ttimbrata f'moħħ kulħadd. L-Italja b'aktar imwiet issa milli kellhom f'Marzu li għadda Lorena qalet li d-dinja kollha qiegħda tiġġieled lil dan l-għadu inviżibbli iżda ftit jafu li n-numru tal-mejta fl-Italja għadu jiżdied. "Bħal ħafna Taljani, fost l-infettati hemm ħafna personaġġi pubbliċi li mardu bil-Covid-19. Ibda b'Berlusconi li għandu 80 sena, Iva Zanicchi, Christian De Sica, Carlo Conte, Jerry Scotti u missier Totti, li miet bil-Coronavirus. Il-mewt tal-mużiċist tal-grupp tal-Pooh – Stefano D'Orazio fl-età ta' 67 sena biss, kienet ħasda għalina kollha u kulħadd huwa f'luttu," kompliet din it-Taljana. Hija qalet li fil-bidu tal-pandemija bħala pajjiż, żgur li ma kinux ippreparati biex jilqgħu kontrih tant li rikibhom u kaxarhom. "Ir-reġjun tagħna – il-Lombardija – kien u għadu l-aktar milqut fejn far bl-infezzjonijiet. Ħafna paroli, iżda ftit fatti. Bħal dejjem il-gvern tagħna mhuwiex kapaċi u ddeċieda biss li jagħlaq kullimkien, bil-konsegwenza li żied it-tbatija fuqna. Ma ninsewx ukoll kif jikkontrolla l-ġurnaliżmu, element li jżid il-biżgħa u t-terrur fostna," sostniet Lorena. Il-coprifuoco… Din il-mara hija nkwetata ferm għall-ġejjieni tagħha u ta' dawk madwarha b'mod speċjali għall-familji li m'humiex iwasslu sal-aħħar tax-xahar bil-flus li jkollhom. "Il-Gvern mhuwiex jgħin lin-negozjanti li qed ikollhom telf kbir. Dan minħabba li l-ħwienet tax-xorb u r-ristoranti huma miltuba jagħlqu fis-6.00 ta' filgħaxija u n-nies huma ordnati jkunu ġewwa sal-10.00 ta' bil-lejl, b'dak li jsejħulu l-"coprifuoco"," spjegatilna Lorena. Kull post li fih is-soltu jissoċjalizzaw – jiġifieri gyms, swimming pools, ċinema, diskoteki u teatri huma magħluqa. Dan anke fil-każ tal-iskejjel, fejn l-edukazzjoni qiegħda ssir kollha online. Fil-bidu tal-pandemija żgur li ma kinux ippreparati biex nilqgħu kontra l-Covid-19 tant li rikibna u kaxkarna Lorena Ciccioni Hija qalet li Conte qiegħed jagħmel digrieti (D.P.C.M.) b'mod pjuttost faxxist minħabba li t-Taljani jridu jobdu l-istess digrieti inkella jaqilgħu multi kbar jew jintefgħu l-ħabs. L-Italja nqasmet fi tliet kategoriji ta' riskju b'kuluri ħomor, oranġjo u isfar. "Aħna fl-Lazio minħabba li naqgħu taħt il-kategorija safra, m'għandniex daqstant restrizzjonijiet. Il-coprifuoco jordna l-għeluq tal-ħwienet fis-6.00 pm u mill-10.00 pm 'l hemm ħadd ma jista' jkun barra għajr għax-xogħol jew bżonn ta' sptar. Is-Sibt u l-Ħadd kollox huwa magħluq biex ikunu evitati l-ġemgħat. Nistgħu noħorġu biss lebsin il-maskri u biex issir ix-xirja tal-ikel, membru wieħed biss tal-familja jista' joħroġ. Il-multi huma bejn €500 sa €2,000," stqarret din it-Taljana. Lorena Ciccioni, li għadha ma tafx meta u jekk hiex se tkun tista' tirritorna Malta minħabba l-problemi li kkawża l-Covid-19 f'kull sfera tal-ħajja, temmet tgħid li ħafna nies fl-Italja qegħdin ibatu minn dipressjoni kbira u li hemm ħafna li huma ddisprati għax tilfu x-xogħol. Din is-sitwazzjoni preżenti żgur mhix waħda sostenibbli jew eċċezzjoni għall-Italja biss. Bejn il-ġirja sfrenata biex tinstab tilqima effettiva u bejn gvernijiet li jipprovaw isalvaw l-ekonomiji mingħajr ma jpoġġu lin-nies f'riskju għal saħħithom, li huwa żgur li fil-pajjiż ġar tagħna – l-Italja – is-sitwazzjoni ma marritx għall-aħjar. Dan kemm mil-lat ta' mard imlaqqat mill-Covid-19, kif ukoll mil-lat ekonomiku u soċjali. Nittamaw li fi ftit xhur oħra, Lorena u t-Taljani kollha, jgħaddu kollox b'wiċċ il-ġid u jħallu warajhom dan il-kapitlu ikrah fl-istorja ta' pajjiżhom, darba għal dejjem.